b'\n_START_ARTICLE_\nAgitka\n_START_PARAGRAPH_\nAgitka, je agitaciji namenjeno dramsko delo kraj\xc5\xa1ega obsega s propagandnim dru\xc5\xbebeno-politi\xc4\x8dnim namenom pridobiti gledalca k sodelovanju v revoluciji, osvobodilnem boju ali izgradnji socializma._NEWLINE_Agitka se je kot termin izoblikovala v \xc4\x8dasu po oktobrski revoluciji v nekdanji Sovjetski zvezi. Pri nas se je uveljavila med NOB in v letih po koncu vojne. Iz NOB je ohranjenih preko sto besedil; nekaj od teh je bilo objavljenih v knji\xc5\xbeni zbirki Partizanski oder (1945/1946). Najbolj znane agitke iz \xc4\x8dasa NOB so: Aki, Jelenov \xc5\xbeleb, Punt, Rojstvo v nevihti, Tri zaostale ure V. Zupana; Je\xc4\x8da se je odprla, Raztrganci, Te\xc5\xbeka ura M. Bora; Mati M. Klop\xc4\x8di\xc4\x8da; \xc5\xa0tirje bratje M. Kozine in druge. Na partizanskih mitingih je agitka zavzemala osrednjo, udarno to\xc4\x8dko sporeda. Po vojni pa se je agitka posve\xc4\x8dala tako imenovanim graditeljskim temam in aktualnim politi\xc4\x8dnim problemom npr. J. Javor\xc5\xa1ek Odlo\xc4\x8ditev (1953) - protest zoper priklju\xc4\x8ditvi Trsta k Italiji.'